RAWIRI WAITITI (Co-Leader—Te Paati Māori): E te Pīka, e te Whare tēnā tātou. Tēnā tātou i a tātou e pōhiri nei i te tau 2022. Kāti ake, ā, ko te wehi ki a Ihowa o ngā mano me ōna manaakitia i a tātou kei ngā tini āhuatanga o te wā. E kī ahau, ki ō tātou tini mate, ngā mate huhua o te wā, ngā mate kei runga i tēnā marae, kei runga i tēnā marae, tēnā kāinga, tēnā kāinga o tātou. Arā ko taku tuahine tērā i roto i Te Whakatōhea, ki a Kay i riro tītapu ki te pō i nehua i tāinahi, me ngā mate huhua o te wā. Kua rere ngā mate, haere, haere, whatungaro atu rā. Hoki mai rā ki a tātou ngā mahuetanga iho, ngā toe iho, ki a tātou e pae nei, tēnā koutou, tēnā koutou, kia ora tātou katoa.